*Projekts*

(Ministru kabineta

2014.gada

rīkojums Nr.               )

**Valsts kultūrkapitāla fonda finansēšanas modeļa koncepcijas kopsavilkums**

Rīga, 2014

Saskaņā ar Valsts kultūrkapitāla fonda likuma 3. panta pirmo daļu, publiskā nodibinājuma Valsts kultūrkapitāla fonds (turpmāk- VKKF) mērķis ir veicināt līdzsvarotu visu kultūras un mākslas nozaru jaunrades attīstību un kultūras mantojuma saglabāšanu valstī saskaņā ar valsts kultūrpolitikas vadlīnijām. Tādejādi ar VKKF starpniecību valsts nodrošina kultūras pieejamību sabiedrībai un kvalitatīvu Latvijas profesionālās mākslas un kultūras attīstību, veicinot jaunradē, sadarbībā, tolerancē un līdzdalībā sakņotas modernas, saliedētas un atbildīgas sabiedrības veidošanos.

Koncepcija par VKKF finansēšanas modeli sagatavota, pamatojoties uz deklarācijas par Laimdotas Straujumas vadītā Ministru kabineta iecerēto darbību V sadaļā „Kultūrtelpa” ietverto apņemšanos: „Sagatavosim Valsts Kultūrkapitāla fonda (VKKF) finansēšanas modeli, kas garantē VKKF stabilitāti, neatkarību un tā finansējuma pieaugumu līdzsvarota un ilgtspējīga Latvijas kultūras procesa nodrošināšanai.”

**Risināmā jautājuma būtība**

Koncepcijasmērķis ir līdzsvarota un ilgtspējīga Latvijas kultūras procesa nodrošināšana, tam izveidojot tādu VKKF finansēšanas modeli, kas atbilstoši Laimdotas Straujumas vadītā Ministru kabineta deklarācijā paredzētajam garantē VKKF stabilitāti, neatkarību un finansējuma pieaugumu. VKKF finansēšanas modelim ir jānodrošina pietiekami finanšu resursi likumos noteiktā mērķa sasniegšanai un uzdevumu izpildei, vienlaikus saglabājot šobrīd normatīvajos aktos nostiprināto VKKF neatkarību profesionālo lēmumu pieņemšanai.

**Risinājuma varianti**

Ņemot vērā Valdības rīcības plāna 129.4. pasākumu punktu, kas paredz izstrādāt koncepciju VKKF finansēšanas modelim, kas garantē VKKF stabilitāti, neatkarību un tā finansējuma pieaugumu līdzsvarota un ilgtspējīga Latvijas kultūras procesa nodrošināšanai, koncepcijā apskatīti četri risinājuma varianti.

*1.variants* - atjaunot VKKF sākotnējo finansēšanas sistēmu, kas bija spēkā līdz 2004.gadam, paredzot izveidot VKKF speciālo budžetu, kuru veidotu atskaitījumi no alkohola un tabakas akcīzes nodokļa (3%) un izložu un azartspēļu nodokļa (50% no valsts budžeta daļas) - Igaunijas modelis.

*2.variants* – daļēji atjaunot sākotnējo finansēšanas sistēmu, paredzot, ka VKKF finansējums no valsts budžeta ir proporcionāls attiecīgā gada plānotajiem nodokļu ieņēmumiem no alkohola un tabakas akcīzes nodokļa (3%) un izložu un azartspēļu nodokļa (50% no valsts budžeta daļas) – Lietuvas modelis.

*3.variants* – ieviest līdz 2020.gadam finansēšanas modeli kā norādīts 2.variantā, bet paredzot 5 gadu pārejas periodu (2015. -2020.gads) līdz 2020.gadam un audzējot VKKF finansējumu pakāpeniski.

*4.variants* - saglabāt VKKF pašreizējo finansēšanas sistēmu un valsts vidēja termiņa budžeta ietvara likumprojektā paredzēt finansējuma apmēra pakāpenisku palielinājumu atbilstoši valsts budžeta finansiālajām iespējām.

**Finansiālā ietekme**

1. un 2.risinājuma variantā kopējās izmaiņas budžeta izdevumos (indikatīvais palielinājums) 2015.gadā ir 13 084,3 tūkstoši EUR; 2016. un 2017.gadā - 12 091,5 tūkstoši EUR;

3.risinājuma variantā kopējās izmaiņas budžeta izdevumos (indikatīvais palielinājums) 2015.gadā un 2016.gadā papildus finansējums nav nepieciešams (finansējuma pieaugums tiek nodrošināts atbilstoši likumam „Par vidēja termiņa budžeta ietvaru 2014., 2015. un 2016.gadam”); 2017.gadā indikatīvi –4 050,0; 2018.gadā – 6 520,5; 2019.gadā – 9 280,2 tūkstoši EUR.

 4.risinājuma variants paredz esošās finanšu plānošanas un finansēšanas kārtības saglabāšanu un tiek īstenots atbilstoši kārtējā gada valsts budžeta likumā noteiktajam valsts budžeta līdzekļu piešķīrumam.

**Turpmākā rīcība**

Nepieciešams:

Lai īstenotu koncepcijā plānotos pasākumus, ir nepieciešams:

(1) pieņemt Ministru kabineta lēmumu par vienu no iepriekš izklāstītajiem risinājuma variantiem (atbildīgā – Kultūras ministrija, valdības rīcības plāna projektā paredzētais koncepcijas izstrādes laiks- 2014.gada 1.maijs);

(2) izstrādāt un iesniegt atbalstītajam risinājuma variantam atbilstošu jauno politikas iniciatīvu (atbildīgā – Kultūras ministrija; termiņš - līdz 2014.gada 1.augustam saskaņā ar MK 2014.gada 12.marta rīkojuma Nr.113 „Par likumprojekta „Par vidēja termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas grafiku””, attiecīgā Jaunās politikas iniciatīva ir iesniegta);

(3) izstrādāt tiesību akta projektu „Grozījumi Valsts kultūrkapitāla fonda likumā”, nosakot VKKF finansēšanas kārtību atbilstoši Ministru kabineta atbalstītajam risinājuma variantam (atbildīgā- Kultūras ministrija iekļaušanai valsts budžeta 2015.gadam likumprojektu paketē; termiņš- atbilstoši valsts budžeta 2015.gada likumprojekta sagatavošanas grafikam).

Ņemot vērā ekonomisko situāciju un pēdējos gados piemēroto budžeta veidošanas principu, lai izpildītu Valdības rīcības plānā noteiktos uzdevumu, sabalansējot valsts budžeta iespējas ar finansējuma principa nostiprināšanu Valsts kultūrkapitāla fonda likumā, Kultūras ministrija atbalsta 3.risinājuma varianta īstenošanu no 2015.gada 1.janvāra. Šāds risinājums ļauj plānot VKKF darbību ilgtermiņā, vienlaikus 2020.gada 1.janvārī atjaunojot VKKF finansējumu pilnā apmērā.

Kultūras ministre Dace Melbārde

Vīza: valsts sekretāra p.i. Sandis Voldiņš

16.09.2014 11:48

641

E.Vērpe; Tālr: 67503177 Edgars@kkf.lv